stanford-oval/wikipedia huggingface dataset:
סמוראי צ'מפלו
טריוויה

ג'ין ביפנית נדיבות-לב.
מוגן נראה לרוב גבוה מג'ין, אך ג'ין נועל סנדלי אצבע שטוחים (זוֹרִי) ומוגן סנדלים מוגבהים (גִיטָה).
באוקינאווית צ'מפוּרוּ (צ'מפולו) פירושו לערבב.
על פי האיות הרשמי פירוש שמו של מוגן 'חסר אשליות' אך פוֹנֵטִית פירושו גם 'אין סוף', ובאחד הפרקים הוא חתם את שמו בעזרת סימן האין-סוף (∞).
משפחת סילבניאן

| --- | --- |
 מבוסס על:  מותג באותו שם
 סוגה:  ילדים
 ארץ מקור:  יפן יפן
 שפות:  יפנית (דובבה לשפות נוספות, כגון אנגלית ועברית)
 הפקה
 הפצה:  נטפליקס 
 שידור
 רשת שידור:  TV Tokyo
 רשת שידור בישראל:  ערוץ הופ!
 תקופת שידור מקורית:  10 באוקטובר 2017 – 17 בדצמבר 2020
 תקופת שידור בישראל:  2023 – הווה
 קישורים חיצוניים
 אתר רשמי
 דף התוכנית ב-IMDb
 
משפחת סילבניאן (ביפנית: シルバニアファミリー ミニストーリ) היא סדרת טלוויזיה יפנית בהנפשה ממוחשבת לילדים, המבוססת על מותג בובות באותו שם. ביפן הסדרה שודרה ב-TV Tokyo בשנת 2017, ובישראל הסדרה שודרה בערוץ הופ! בתחילת שנת 2023.
עלילה

העלילה מורכבת משני סרטונים קצרים שעוסקים בפרייה, משפחתה וחבריה.
דמויות

הדמויות בסדרה הם חיות מזנים שונים (חלקם נדירים או מיוחדים).
דמויות > משפחת ארנבי השוקולד

פרייה: ארנבת מזן שוקולד לבנה – חומה, הדמות הראשית בתוכנית.
קרם: ארנבת מזן שוקולד לבנה – חומה, אחותה הקטנה של פרייה.
סטלה: ארנבת מזן שוקולד לבנה – חומה, אמם של פרייה וקרם.
פרייזר: ארנב מזן שוקולד לבן – חום, אביהם של פרייה וקרם.
דמויות > חבריה של פריה

ראלף: סנאי מזן אגוז חום, חברה של פרייה, טוב בלטפס על עצים ובעל אנרגיה.
איידן: דוב מזן אוסבורן אוכרה, חברה של פרייה, אוהב לאכול חטיפים ולשחק במשחקי ספורט.
סברינה: חתולה מזן מפוספס חומה, חברתה של פרייה, אוהבת לרכוב על אופניים.
מלינדה: כלבה מזן פודל אוכרה, חברתה של פרייה, אוהבת להכין עוגות.
סטפני: חתולה מזן משי לבנה, אוהבת לעצב אופנה.
דמויות > חבריה של סטלה ודמויות נוספות

לורה: כלבה מזן פודל אוכרה, עובדת בחנות השוקולד.
לולו: חתולה מזן משי לבנה. עובדת כמאפרת.
קתרין: עכברה לבנה מזן מרשמלו, חכמה.
כריסטופר: עכבר לבן מזן מרשמלו, בעל זיכרון טוב.
זעפרן: סנאית מזן אגוז חומה, אוהבת דברים צהובים.
אביגיל: קיפודה מזן ברמבל חומה, אוהב לעצב בגדים.
רוז: חתולה מזן מארלו לבנה – שחורה, האישיות שלה שונה מזו של אחותה התאומה לילי.
פלישיה: חתולה מזן מארלו לבנה – שחורה, עובדת כצלמת.
ויליאם: ארנב מזן שוקולד לבן – חום, אוהב סיורים במוזיאון.
ליונל: אריה מזן גרנד אוכרה, עובד כמוזיקאי.
לוקאס: חתול מזן פרסי אפור, עובד כרקדן.
שחר: חתולה מזן פרסי לבנה, מומחת בידענות על מערכת השמש.
אלישיה: חתולה מזן פרסי לבנה, דוגמנית.
ליירה: חתולה מזן פרסי לבנה, מתעניינת בהנדסה.
סקיי: חתול מזן פרסי אפור, נהנה ללמוד על הטבע.
ריאן: חתול מזן פרסי לבן, אוהב שמצלמים אותו.
טורי קרייג

| --- | --- |

קרייג בשנת 2018
 לידה:  19 בדצמבר 1990 (בן 34) קולומביה, קרוליינה הדרומית, ארצות הברית
 עמדה:  סמול פורוורד
 גובה:  1.96 מטרים
 מספר:  13
 מכללה:  USC Upstate
 דראפט:  לא נבחר, 2014
 קבוצות כשחקן
 2014–2016 2015–2016 2016–2017 2017–2020 2020–2021 2021 2021–2022 2022–2023 2023–2025   2025–:  קיירנס טייפנס ולינגטון סיינטס בריזביין בולטס דנוור נאגטס מילווקי באקס פיניקס סאנס אינדיאנה פייסרס  פיניקס סאנס שיקגו בולס   בוסטון סלטיקס
 הישגים כשחקן
 שחקן ההגנה של העונה בליגה האוסטרלית (2017) זכייה באליפות הליגה הניו זילנדית (2016) זכייה ב-MVP של הליגה הניו זילנדית (2015)
טורי קרייג (באנגלית: Torrey Craig; נולד ב-19 בדצמבר 1990) הוא כדורסלן אמריקאי המשחק בקבוצת בוסטון סלטיקס המחזיקה בשיא תוארי אליפות בליגת ה-NBA, בעמדת הסמול פורוורד. מוכר כשחקן הגנה מצטיין, בעל כישורים התקפיים בינוניים.
קריירת מכללות

קרייג נולד בעיר קולומביה שבקרוליינה הדרומית, ובין השנים 2010–2014 למד באוניברסיטת קרוליינה הדרומית אפסטייט (USC Upstate). בכל 4 עונותיו בקבוצת הכדורסל של האוניברסיטה הוביל את קלעיה עם ממוצע של 16.2 נקודות למשחק, אליהן הוסיף 7.2 ריבאונדים ו-1.8 אסיסטים למשחק. בעונת 2011/2012 זכה בתואר השחקן המצטיין של מחוז A-Sun, לאחר שהוליך את ה"ספארטנס" למאזן ניצחונות חיובי 21–13.
קריירה מקצועית > אוסטרליה וניו זילנד

לאחר שלא נבחר על ידי אף קבוצה בדראפט ה-NBA‏ 2014, חתם קרייג בקבוצת קיירנס טייפנס מליגת העל האוסטרלית. בשתי עונותיו בקבוצה קלע 10.2 נקודות בממוצע למשחק.
בעונות 2015 ו-2016 שיחק עבור "ולינגטון סיינטס" מליגת העל הניו זילנדית, אשר פועלת בחודשי הקיץ. בעונתו הראשונה זכה בתואר ה-MVP של הליגה, לאחר שרשם ממוצעים של 20.4 נקודות ו-9.1 ריבאונדים למשחק, ובעונה העוקבת הוביל את הסיינטס לזכייתם התשיעית באליפות הליגה, עם 20.9 נקודות ו-9.8 ריבאונדים בממוצע למשחק.
במאי 2016 חזר קרייג לשחק בליגה האוסטרלית, כשחתם על חוזה בקבוצת בריזביין בולטס. לאורך עונתו היחידה בקבוצה קלע 15.2 נקודות בממוצע למשחק, ובסיומה זכה בתואר "שחקן ההגנה של העונה".
קריירה מקצועית > דנוור נאגטס

ביולי 2017 שיחק עבור דנוור נאגטס בליגת הקיץ של ה-NBA, ולאחר שהרשים את ראשי הקבוצה זכה ל"חוזה כפול"; במסגרת החוזה שיחק לסירוגין עבור דנוור בליגת ה-NBA ועבור סו פולס סקייפורס בליגת הפיתוח של ה-NBA. ב-39 משחקיו עם הנאגטס קלע 4.3 נקודות בממוצע למשחק, וב-15 משחקיו עם הסקייפורס הצטיין עם ממוצע של 22.9 נקודות למשחק. לקראת עונת 2018/2019 חתם על חוזה NBA סטנדרטי לשתי עונות בדנוור, עבור כ-4 מיליון דולר. באותה עונה הפך לשחקן קבוע ברוטציית הקבוצה, ותרם 5.7 נקודות בממוצע למשחק. ב-1 בפברואר 2019 קלע שיא קריירה ב-NBA של 22 נקודות, בניצחון מול יוסטון רוקטס.
קריירה מקצועית > מילווקי באקס

לקראת עונת 2020/2021 חתם על חוזה במילווקי באקס.
קריירה מקצועית > פיניקס סאנס ואינדיאנה פייסרס

ב-18 במרץ 2021 הועבר בטרייד ממילווקי לפיניקס סאנס, בתמורה לפיצוי כספי.
באוגוסט 2021 חתם על חוזה באינדיאנה פייסרס.
בפברואר 2022 חזר לפיניקס.
סטטיסטיקות הקריירה ב-NBA > בעונה הסדירה

| עונה | קבוצה | משחקים | חמישייה | דקות |  % מהשדה |  % משלוש |  % מהעונשין | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2017/2018 | דנוור | 39 | 5 | 16.1 | 0.453 | 0.293 | 0.629 | 3.3 | 0.6 | 0.3 | 0.4 | 4.2 |
| 2018/2019 | דנוור | 75 | 37 | 20.0 | 0.442 | 0.324 | 0.700 | 3.5 | 1.0 | 0.5 | 0.6 | 5.7 |
| 2019/2020 | דנוור | 58 | 27 | 18.5 | 0.461 | 0.326 | 0.611 | 3.3 | 0.8 | 0.4 | 0.6 | 5.4 |
| 2020/2021 | מילווקי | 18 | 0 | 11.2 | 0.391 | 0.364 | 0.500 | 2.4 | 0.9 | 0.5 | 0.4 | 2.5 |
| 2020/2021 | פיניקס | 32 | 8 | 18.8 | 0.503 | 0.369 | 0.800 | 4.8 | 1.0 | 0.6 | 0.6 | 7.2 |
| 2021/2022 | אינדיאנה | 51 | 14 | 20.3 | 0.456 | 0.333 | 0.771 | 3.8 | 1.1 | 0.5 | 0.4 | 6.5 |
| 2021/2022 | פיניקס | 27 | 2 | 20.8 | 0.450 | 0.323 | 0.706 | 4.3 | 1.2 | 0.8 | 0.6 | 6.9 |
| 2022/2023 | פיניקס | 79 | 60 | 24.7 | 0.456 | 0.395 | 0.711 | 5.4 | 1.5 | 0.6 | 0.8 | 7.4 |
| קריירה |  | 379 | 153 | 19.9 | 0.456 | 0.347 | 0.696 | 4.0 | 1.1 | 0.5 | 0.6 | 6.0 |
סטטיסטיקות הקריירה ב-NBA > בפלייאוף

| עונה | קבוצה | משחקים | חמישייה | דקות |  % מהשדה |  % משלוש |  % מהעונשין | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2018/2019 | דנוור | 14 | 11 | 23.6 | 0.478 | 0.472 | 0.563 | 5.1 | 0.9 | 0.5 | 0.4 | 6.6 |
| 2019/2020 | דנוור | 19 | 3 | 19.7 | 0.423 | 0.262 | 0.692 | 3.3 | 0.7 | 0.4 | 0.4 | 4.5 |
| 2020/2021 | פיניקס | 22 | 0 | 12.1 | 0.427 | 0.405 | 0.615 | 2.9 | 0.4 | 0.0 | 0.4 | 4.0 |
| 2021/2022 | פיניקס | 9 | 0 | 7.6 | 0.364 | 0.300 | 0.500 | 1.7 | 0.6 | 0.4 | 0.2 | 2.2 |
| 2022/2023 | פיניקס | 11 | 5 | 16.7 | 0.578 | 0.440 | 0.889 | 2.3 | 0.5 | 0.5 | 0.2 | 6.5 |
| קריירה |  | 75 | 19 | 16.3 | 0.457 | 0.380 | 0.660 | 3.2 | 0.6 | 0.3 | 0.3 | 4.7 |
הערות שוליים

↑  ציוני עונת 2019/2020: טורי קרייג, באתר denverstiffs.com,‏ 6 באפריל 2020
↑  הסטטיסטיקות של קרייג בליגת המכללות, באתר sports-reference.com
↑  קרייג חותם על חוזה בקיירנס, באתר cairnspost.com,‏ 5 באוגוסט 2014
↑  קרייג חוזר לסיינטס לעונת 2016, באתר stuff.co.nz,‏ 26 בינואר 2016
↑  ולינגטון סיינטס זוכה באליפות ה-NBL, באתר stuff.co.nz,‏ 5 ביוני 2016
↑  קרייג חותם על חוזה בבריזביין, באתר couriermail.com,‏ 9 במאי 2016
↑  שחקן ההגנה של העונה: טורי קרייג, באתר nbl.com,‏ 13 בפברואר 2017
↑  טורי קרייג חותם על חוזה כפול, באתר דנוור נאגטס, 18 ביולי 2017
↑  הסטטיסטיקות של קרייג בליגת הפיתוח, באתר basketball-reference.com
↑  קרייג חותם על חוזה סטנדרטי בדנוור, באתר denverpost.com,‏ 9 ביולי 2018
↑  סטטיסטיקות המשחק בין דנוור ליוסטון, באתר basketball-reference.com
↑  מילווקי מחתימה את קרייג, פורבס ופורטיס, באתר הקבוצה, 26 בנובמבר 2020
↑  פיניקס מצרפת את קרייג, באתר הקבוצה, 18 במרץ 2021
יו-גי-הו! מפלצות הקפסולה

| --- | --- |

כרזת הסדרה באנגלית
 סוגה:  הרפתקאות, אנימציה
 מדבבים בעברית:  אסף אבידן - יאמי יוגי, מוקובה קאיבה, רקס רפטור, אוהד עילם-יוגי מוטו.   דן שצברג - ג'ואי ווילר, סטו קאיבה.   רעות יהב - טיה גרדנר.   אביתר ליכטנשטט - יאמי באקורה, באקורה ריו, וויביל אנדרווד.   עופר רודריג - טריסטן טיילור.   שאולי הלוי - אנוביס.   גדי לוי - דארץ, מאריק אישתר, מקסימיליאן פגאסוס, זיגפריד וילסון.   נטע שחר - אישיזו אישתר, מאי ולנטיין, סרניטי ווילר.
 ארץ מקור:  ארצות הברית ארצות הברית
 שפות:  אנגלית (דובב לשפות נוספות)
 מספר עונות:  1
 מספר פרקים:  12
 הפקה
 חברת הפקה:  TV Tokyo Nihon Ad Systems
 אורך פרק:  22 דקות
 שידור
 רשת שידור:  Kids' WB
 רשת שידור בישראל:  ערוץ הילדים
 תקופת שידור מקורית:  9 בספטמבר 2006 – 25 בנובמבר 2006 
 קישורים חיצוניים
 דף התוכנית ב-IMDb
יו-גי-הו! מפלצות הקפסולה (במקור: Yu-Gi-Oh! Capsule Monsters) היא מיני סדרה בת 12 פרקים שהופקה על ידי ערוץ 4Kids ושודרה בצפון אמריקה בין ספטמבר-נובמבר 2006. זהו הכותר היחיד בזיכיון יו-גי-הו! שההפקה שלו נערכה בארצות הברית ולא ביפן, ארץ המוצא של הזיכיון.
הסדרה שודרה בישראל בשנת 2007 בערוץ הילדים בדיבוב לעברית בצמוד לעונה החמישית לשידור הסדרה המקורית.
הבדלים בין מפלצות הקפסולה לסדרה המקורית

המאפיין העיקרי שהבדיל את מפלצות קפסולה מהסדרה המקורית היא שהמפלצות המוכרות מהקלפים דיברו לראשונה, זוהי למעשה הפעם היחידה ששחקנים חיים דיבבו את המפלצות עצמן, ולא את הדמויות האנושיות.
מלבד הבדל זה ישנו גם מאפיין הבא לידי ביטוי משם הסדרה, המפלצות מגיעות מקפסולות והן חיות בעולם משלהן ממש כמו בני אדם ולא חיות בתוך קלפים עתיקים שמשמשים רק למשחק הדו-קרב המוכר מיו-גי-הו! מפלצות.
בסדרה זו, המפלצות עצמן הן אלו שהוו את מקור העלילה ואת עיקר התסריט, הדמויות שימשו אך ורק רקע להעברת הסיפור.
לראשונה נחשף גם הקשר בין שלוש מפלצות הקוסמים של יוגי מוטו ומסתבר שהם משפחה, הקוסם האפל (הסגול), המכשף (השחור) והקוסמת האפלה (הוורודה).
אמר ה' ליעקב

"אָמַר ה' לְיַעֲקֹב" הוא פיוט המורכב ממשפטים שונים הלקוחים מפסוקים, המושר בדרך כלל במוצאי שבת בסעודת מלווה מלכה. הפיוט מסודר כאקרוסטיכון אלפבית.
כל משפט בפיוט נחתם במשפט "אַל תִּירָא עַבְדִּי יַעֲקֹב". משפט זה נאמר בהקשר של עידוד, הן כפנייה אל האל והן כאמירתו של עם ישראל המעודד את עצמו מתוך ביטחון באלוהים.
זמנו ומחברו של הפיוט

מחברו של הפיוט אינו ידוע. הפיוט אינו מצוי בסידורים הקדומים, אך על פי סגנונו, ועל פי חפיפה בין הפיוט לקטע פיוט של ר' יניי שנמצא בגניזה, מעריך אפרים חזן שזהו פיוט קדום.
לחנים ידועים

לפיוט הולחנו לחנים רבים, בעדות ישראל השונות. אחד הידועים שבהם הושר בחסידות גור, והולחן על ידי מלחין החצר יעקב תלמוד. הפיוט בגרסה זאת הפך לנכס צאן ברזל במוזיקה החסידית.
לחן חסידי נוסף לפיוט הולחן על ידי הרב ישראל טאוב, האדמו"ר ממודז'יץ בעל הדברי ישראל, ומוכר בביצועו של הזמר החסידי בן ציון שנקר. לחן חסידי נוסף לפיוט הולחן על ידי חסידות ברסלב ומושר על ידי חיליק פרנק והזמר יוסף קרדונר. גם בחסידות חב"ד ישנם שלושה לחנים שונים למילים אלו, אחד מהם בוצע על ידי אברהם פריד באלבום יענקל יענקל.
גם לז'אנר שירת קרליבך יש 3 לחנים שחוברו מאת רבי שלמה קרליבך לפיוט זה.
גם לספרדים ולבני עדות המזרח מעל 10 לחנים שונים לפיוט זה.
הערות שוליים

↑  https://www.nli.org.il/he/discover/music/jewish-music/piyut/articles/in-depth-look/piyut/al-tira-avdi-yaakov
איילות ביער II

| --- | --- |

 מידע כללי
 צייר:  פרנץ מארק 
 תאריך יצירה:  1914 
 ממדים בס"מ
 רוחב:  100.5 ס״מ 
 גובה:  110.5 ס״מ 
 נתונים על היצירה
 מספר יצירה:  2322 (Staatliche Kunsthalle Karlsruhe) 
 מיקום:  Staatliche Kunsthalle Karlsruhe
 
איילות ביער II הוא ציור שמן של הצייר האקספרסיוניסטי פרנץ מארק משנת 1914. זהו אחד הציורים האחרונים שיצר לפני מותו, והוא מוצג כיום בגלריה הלאומית לאמנות בקרלסרוהה. בתקופה שבה פנה מארק לציור מופשט, חזר ביצירה זו לתיאור בעלי חיים, נושא שאפיין רבות מיצירותיו הקודמות.
ניתוח הציור

הציור בנוי מקווים אלכסוניים, אנכיים ואופקיים, אשר מחלקים את המרחב הציורי לשדות שונים ומעניקים לו מבנה קריסטלי. חלק מהקווים מופיעים גם בצורת קשתות, ומשתלבים עם דמויות בעלי החיים, כך שנוצרת תחושה של שקיפות ושל חדירה הדדית בין הדמויות לרקע. הצבעוניות של הציור מתמקדת בצבעי היסוד – אדום, צהוב וכחול – ובגוונים המתקבלים מערבובם. מבנה הציור והקומפוזיציה שלו מעידים על השפעת הקוביזם, אך יותר מכך, ניתן לראות בו השפעה של האורפיזם, זרם אמנותי שייסד הצייר רוברט דלוניי, שהתמקד בשימוש בצבעים הספקטרליים.
בחלק התחתון של הציור מופיעה נקבה של איילון בצבע אדום כהה, משמאלה עופר בצבע צהבהב, ומעליהם מופיע זכר האיילון בצבעי כחול. בעלי החיים יוצרים מעין משולש ישר-זווית, כאשר האיילה מפנה את ראשה ימינה אל העופר ואל האייל, ואילו העופר והאייל פונים אליה או אל קצה הבד. תיאור זה יוצר תחושת קשר ביניהם אך גם מתח דרמטי מסוים. זכר האיילון הדומיננטי ממוקם במרכז הקומפוזיציה, וגופו יחד עם ראשו יוצרים משולש שווה-שוקיים.
השימוש בצבעים וסמליותם

הצבעים בציור משקפים את התאוריה הצבעונית שפיתח מארק. בדומה ליוהאן וולפגנג פון גתה, הוא התייחס לשלושת צבעי היסוד כאל סמלים לביטויים שונים של טבע האדם:
- כחול – מסמל את העיקרון הגברי, ההירואי והרוחני, ולכן משמש לצביעת האייל הזכר.
- צהוב – מייצג את העיקרון הנשי, הרך, העליז והחושני, והוא מזוהה כאן עם העופר, כייצוג של ילדותיות ועדינות.
- אדום – נתפס אצל מארק כצבע של חומריות וכבדות, אולם במקרה זה האדום של האיילה נוטה לגוון חום, המסמל את האדמה ואת הפוריות הנשית.
הרקע בציור מחולק לשני חלקים: בצד שמאל מופיעים גוני ירוק עזים, המייצגים את הצמחייה היערית, בהתאם לתורת הצבעים של מארק, שבה ירוק הוא הצבע המנוגד לאדום, והוא מעניק לחומר חיוניות. במרכז הבד מופיעה קרן אור צהובה המאירה את האייל הזכר, ואילו הצד הימני של הרקע מורכב מצורות מלבניות בגווני סגול, המזכירות ויטראז'ים של כנסייה. מארק ראה בסגול שילוב של אדום וכחול, ולכן ייחס לו משמעות של אבל עמוק, הנרגע באמצעות הצבע הצהוב, הקומפלמנטרי לו. השילוב הזה יוצר בציור תחושה של איום אפשרי, שעשוי לשבור את האידיליה, כפי שמרמזת דריכות האייל הזכר.
בעלי החיים בציור אינם מתוארים באופן ריאליסטי, אלא מסמלים טיפוסים ותפקידים שונים: האב המגן, האם הדואגת והילד התמים. מבנה המשפחה המתואר מזכיר את הדימוי הנוצרי של "המשפחה הקדושה" (מריה, יוסף וישו הילד), ורומז לכך שהחיים במשפחה מאוחדת הם הביטוי של אושר ושלמות עבור מארק.
רקע והקשר היסטורי

הציור נוצר ככל הנראה באביב 1914, בריד, ליד קוכל אם זה, שם התגוררו מארק ואשתו מריה בבית כפרי. מארק הקים במקום מכלאה לאיילות, ולדבריו, המראה שלהן העניק לו השראה לציור. באותה תקופה החל לפנות לכיוון של ציור מופשט, ויצר סדרת יצירות בשם "צורות עליזות", "צורות משחקות", "צורות נלחמות" ו"צורות שבורות". בשני הציורים הראשונים הוא ביטא הרמוניה ואידיליה, ואילו בשניים האחרונים עסק בקונפליקט ובהרס. ניתן לראות ביצירה "איילות ביער II" הדגשה של ההיבט ההרמוני, אם כי תאריך יצירתה המדויק אינו ברור.
זמן קצר לאחר פרוץ מלחמת העולם הראשונה התגייס מארק לשירות צבאי, ובמרץ 1916 נהרג ליד ורדן. באפריל 1915 כתב לאשתו מהחזית כי הוא רואה כעת בציור המופשט את השלב הסופי של יצירתו, שכן הוא חש שהן בני האדם והן בעלי החיים הפכו לא טהורים ומכוערים בעיניו. עם זאת, העובדה שעדיין עסק בציור בעלי חיים ב-1914, גם אם בסגנון מופשט יותר מיצירותיו הקודמות כמו איילות ביער I, מעידה על כך שהוא עדיין ניסה לבטא את מהות הטבע ואת הקצב האורגני של כל הדברים בעולם.
גלריית תמונות

איילות ביער I
קומפוזיציה קטנה IV
צורות משחקות
צורות נלחמות
צורות שבורות
לקריאה נוספת

Susanna Partsch: Franz Marc. Taschen, Köln 1990, ISBN 3822802573, S. 86–87.
Katja Förster: Auf der Suche nach einem vollkommenen Sein. Franz Marcs Entwicklung von einer romantischen zu einer geistig-metaphysischen Weltinterpretation. Karlsruhe 2000, S. 201–202 (PDF).
Kirsten Voigt: Staatliche Kunsthalle Karlsruhe. Deutscher Kunstverlag, München 2019, ISBN 9783422971486, S. 119–120.
ספר מלכים

.
| --- | --- |

התבליט "שלמה ומלכת שבא" של לורנצו גיברטי בבפטיסטריום של פירנצה
 
 שפה:  עברית מקראית 
 תקופת התרחשות:  החל ממלכותו של שלמה המלך ועד חורבן בית המקדש הראשון
 מספר פרקים:  47 (מלכים א' – 22 פרקים, מלכים ב' – 25 פרקים)
 סדרת ספרים:  נביאים
 הספר הקודם:  ספר שמואל
 הספר הבא:  ספר ישעיהו
 דמויות מרכזיות:  אחיה השילוני, רחבעם, אחאב, יאשיהו, שלמה, אליהו, אלישע, חזקיהו 
 
ספר מְלָכִים הוא אחד מספרי הנביאים בתנ"ך, האחרון שעוסק בתיאור כרונולוגי של קורות עם ישראל. הספר מתאר את ימי מלכי ישראל ומלכי יהודה, מעשיהם והאירועים בארץ בתקופתם, מימיו האחרונים של דוד המלך ועד חורבן בית המקדש הראשון.
בין הנביאים הבולטים המופיעים בספר ניתן למנות את אחיה השילוני, אליהו ואלישע.
על פי מסורת חז"ל, הספר כולו נכתב על ידי ירמיהו הנביא.
תוכן הספר ומבנהו

ספר מלכים מתאר את התקופה בה שלטו מלכים בממלכת יהודה וישראל. אך ספר זה אינו מתחיל בראשית ימי המלוכה אלא רק בשלהי ימיו של דוד המלך (בסביבות שנת 965 לפנה"ס). הוא מסתיים בחורבן בית ראשון (586 לפנה"ס), כליאתו של המלך הגולה יהויכין, ולבסוף שחרורו בידי מלך בבל.
סדר ימי השלטון של המלכים איננו מדויק ומלכים שונים מלכו בתקופות חופפות. ייתכן שבן ואביו שלטו יחד בתקופות מעבר או שמספר שנות המלוכה עוגל ואיננו מדויק. כמו כן ייתכן שמידע ממספר מקורות השתבש ונוצרו סתירות.
תוכן הספר ומבנהו > חלוקת הספר

החלוקה הידועה למלכים א' ומלכים ב' אינה מקורית, והיא חלוקה טכנית שמקורה בתרגום השבעים (שם נחשב הספר לספר אחד עם ספר שמואל, וחולק לארבעה חלקים עקב אורכו, בתרגום ליוונית: מלכים א, ב, ג, ד). במסורת היהודית הספר נחשב תמיד כספר אחד.
הכתוב נחלק רעיונית לשישה חלקים:
ממלכת ישראל המאוחדת בימי שלמה המלך (מלכים א', עד פרק י"א).
פילוג הממלכה לממלכות יהודה וישראל (מלכים א', י"ב – מלכים א', ט"ז).
אליהו הנביא (מלכים א', י"ז – מלכים ב', ב').
אלישע הנביא (מלכים ב', ב' – מלכים ב', ח').
תיאור מקביל של דברי ימי ממלכות ישראל ויהודה עד נפילת מלכות ישראל בידי תגלת-פלאסר השלישי מלך אשור (מלכים ב', ט' – מלכים ב', י"ז).
תולדות ממלכת יהודה עד כיבוש ירושלים בידי נְבוּכַדְנֶאצַּר מלך בבל וחורבן הבית הראשון (מלכים ב', י"ז – כ"ה).
תוכן הספר ומבנהו > חלוקת הספר > שלמה המלך

אחרית ימי דוד (ספר מלכים א', פרק א'): אדוניה, בנו של דוד, מנסה להפוך את עצמו ליורש העצר. דוד מכריז על בנו האחר שלמה כיורש.
צוואת דוד (פרק ב'): דוד מצווה על בנו שלמה להרוג את יואב בן צרויה ואת שמעי בן גרא. דוד מת ושלמה עושה כמצוותו.
חלום שלמה בגבעון (פרק ג', פסוקים ד'–ט"ו): אלוהים מתגלה אל שלמה בחלום, והלה מבקש ממנו יכולת להבדיל בין טוב לרע.
משפט שלמה (פרק ג', פסוקים ט"ז–כ"ח): שתי נשים שטענו כל אחת לאימהות על ילד באות אל שלמה, ובתרגיל מבריק הצליח שלמה לחשוף מי מהן היא האם האמיתית ומי המתחזה.
בניית המקדש (פרק ד'-פרק ז'): שלמה מורה לייבא עצים מחירם מלך צור ולהכין כלים מזהב לשם בניית בית המקדש הראשון.
חנוכת המקדש (פרק ח'): שלמה חונך את בית המקדש בטקס מפואר.
מלכת שבא (פרק י'): מלכת שבא באה לפגוש את שלמה בארמון כדי לנסותו בחידות.
תוכן הספר ומבנהו > חלוקת הספר > פילוג הממלכה

רחבעם מלך יהודה, ירבעם מלך ישראל ופילוג ממלכת ישראל המאוחדת (פרק י"ב): עשרת השבטים בהנהגת ירבעם פורשים מהממלכה המאוחדת עקב עול המיסים של רחבעם בן שלמה.
איש האלוהים מיהודה והנביא מבית אל (פרק י"ג): איש האלוהים מיהודה המבקר את ירבעם אומר שהוא לא ישתה כל עוד הוא נמצא בבית אל. הנביא מבית אל משכנע אותו לעשות כן, וכעונש מומת איש האלוהים.
מסע שישק (פרק י"ד): אחיה מוסר לירבעם נבואה על סופו של בית ירבעם. שישק מלך מצרים, המזוהה עם שושנק הראשון, פולש ליהודה ובוזז את אוצרות המקדש.
אביה, אסא ויהושפט מלכי יהודה, נדב ובעשא מלכי ישראל ומלחמת אסא ובעשא (פרק ט"ו): בעשא, משרי צבאו של נדב בן ירבעם, מדיח אותו בהפיכה, נלחם עם אסא מלך יהודה ושודד את אוצרותיו.
אלה, זמרי, תבני ועמרי מלכי ישראל (פרק ט"ז): זמרי מדיח מהמלוכה את אלה, בנו של בעשא. זמרי חושש שעמרי שר הצבא ידיח אותו, ומתאבד. תבני מנסה להשתלט על המלוכה לאחר מות זמרי, אך עמרי מדיח אותו.
תוכן הספר ומבנהו > חלוקת הספר > אליהו הנביא

אחאב מלך ישראל והבצורת בתקופת אחאב (פרק י"ז, פסוקים א'–ז'): בימיו של אחאב, בנו של עמרי, מתחילה בצורת. אליהו מגיע לנהר הירדן ושם עורבים מביאים לו לחם ובשר באורח נס, חרף הבצורת.
האישה מצרפת (פרק י"ז, פסוקים ח'–כ"ד): אליהו מגיע לעיר צרפת. שם הוא פוגש אישה ובאורח נס ממלא לה כד שמן ומרפא את בנה.
אליהו ונביאי הבעל בכרמל (פרק י"ח): אליהו מתחרה על הר הכרמל עם נביאיו של האל בעל בשאלה מי יקבל את הקורבנות שהם מקריבים. לאחר שאליהו מנצח הוא שוחט 450 נביאים.
אליהו בנקרת הצור (פרק י"ט): אליהו מגיע להר סיני, שם אלוהים אומר לו כי חזאל ימלוך על ארם, יהוא ימלוך על ישראל ואותו כנביא יחליף אלישע.
מלחמות אחאב בבן הדד (פרק כ', פרק כ"ב): בן-הדד השני מלך ארם מנצח פעמיים את אחאב מלך ישראל בקרב. במלחמה האחרונה נהרג אחאב.
כרם נבות (פרק כ"א): המלך אחאב חושק בכרמו של נבות היזרעאלי, ואיזבל אשתו מעלילה עליו עלילה כך שיוצא להורג. אליהו מנבא לאחאב נבואה על מפלתו עקב חטאו, ואומר לו: "הרצחת וגם ירשת?".
אחזיה ויורם מלכי ישראל ובעל זבוב (ספר מלכים ב', פרק א'): אחזיה בן אחאב, מלך ישראל החדש, חולה, ושולח שליחים לאל בעל זבוב כדי שירפאוהו. אחזיה מת עקב חטאו ויורם אחיו ומולך תחתיו.
עליית אליהו לשמיים (פרק ב', פסוקים א'–י"ח): אליהו עולה לשמיים ליד נהר הירדן ברכב אש וסוסי אש. אלישע צופה בו. בני הנביאים מנסים לחפש את אליהו לאחר עלייתו, ללא הצלחה.
תוכן הספר ומבנהו > חלוקת הספר > אלישע הנביא

מעיין אלישע (פרק ב', פסוקים י"ט–כ"ב): תושבי עיר מבקשים מאלישע שיטהר את המים העכורים שבעירם, וכך נעשה.
אלישע והדובים (פרק ב', פסוקים כ"ג–כ"ה): בהגיעו לבית אל, נערים מכנים את אלישע "עלה קירח". בתגובה אלישע שולח 2 דובים מן היער שהורגים 42 נערים.
מלחמת ישראל ויהודה במואב (פרק ג'): מישע מלך מואב מורד בישראל, שמגייסת את אדום ויהודה למלחמה נגדו. בדרכם להילחם נתקלים הכוחות במחסור במים, ואלישע מסייע בהשגתם. מישע מנצח במלחמה לאחר שהקריב את בנו.
נס אסוך השמן (פרק ד', פסוקים א'–ז'): הנביא אלישע מגדיל באורח נס את כמות השמן שהייתה לאישה שנצטרכה לשלם את חובותיה.
האישה השונמית (פרק ד', פסוקים ח'–ל"ז): הנביא אלישע פוגש אישה חשוכת ילדים ומבטיח לה כי יוולד לה בן. מקץ שנה נולד לה בן אך הוא נפטר בילדותו, ואלישע מחייה אותו.
נס הנזיד (פרק ד', פסוקים ל"ח–מ"א): אלישע מרפא נזיד רעיל.
חטא גיחזי (פרק ה'): נעמן, שר הצבא של ארם, מתרפא מצרעתו באמצעות טבילה בירדן, כעצת אלישע. גיחזי, עבדו של אלישע, מבקש כסף תמורת הטבילה. גיחזי מצטרע בעצמו כי הוא לא אמור היה לעשות כן.
נס הצפת הגרזן (פרק ו', פסוקים א'–ז'): הגרזן של חבריו של אלישע טובע בתוך מימי הירדן. אלישע זורק חתיכת עץ על פני הנהר והגרזן צף מחדש.
ארבעת המצורעים (פרק ו', פסוק ח'-פרק ז'): בן-הדד השני מלך ארם מטיל מצור על שומרון, בירת ישראל. הארמים מגורשים באורח נס והעם מתחיל לבזוז את המאכלים שהשאירו הארמים ולמוכרם בזול, כנבואת אלישע.
חזאל מלך ארם (פרק ח', פסוקים ז'–ט"ו): בן-הדד השני מלך ארם מודח על ידי חזאל, שמולך תחתיו.
תוכן הספר ומבנהו > חלוקת הספר > תולדות ישראל ויהודה

יורם ואחזיה מלכי יהודה (פרק ח', פסוקים ט"ז–כ"ט): שני מלכיה הבאים של יהודה, בנו ונכדו של יהושפט, נלחמים במואב ובארם.
יהוא מלך ישראל ומרד יהוא (פרק ט'-פרק י'): יהוא, משרי הצבא של יורם מלך ישראל, מורד בו והורגו. הוא הורג גם את אחזיה מלך יהודה.
עתליה מלכת יהודה והמלכת יואש (פרק י"א): לאחר מות בנה אחזיה לוקחת אימו את השלטון בכוח. יהושבע אחות אחזיה מאתרת את יואש, בנו היחיד של אחזיהו שנותר בחיים. עתליה נרצחת ויהוידע הכהן מכתיר את יואש במקומה.
יואש מלך יהודה (פרק י"ב): יואש בן אחזיה מחזק את בדק הבית בבית המקדש ומשלם מס לחזאל מלך ארם, לאחר שהלה תקף אותו. בשלהי ימיו הוא נרצח בידי עבדיו.
יהואחז ויואש מלכי ישראל (פרק י"ג): בנו ונכדו של יהוא בהתאמה נלחמים בארם במהלך תקופת מלכותם. אלישע מנבא ליואש נבואת ניצחון על ארם ונפטר זמן קצר לאחר מכן.
אמציה מלך יהודה ומשל החוח והארז (פרק י"ד, פסוקים א'–כ"ב): יואש מלך ישראל מזהיר את אמציה בן יואש, מלך יהודה, מכך שיתקוף אותו. אמציה אינו שועה לקריאותיו אלה של יואש, והלה מנצח את אמציה בקרב.
ירבעם השני מלך ישראל (פרק י"ד, פסוקים כ"ג–כ"ט): מלך ישראל החדש, בנו של יואש, מצליח להרחיב את גבולות ארצו.
עוזיהו ויותם מלכי יהודה (פרק ט"ו, פסוקים א'–ז', פסוקים ל"ב–ל"ח): מלך יהודה החדש, בנו של אמציה, חולה בצרעת, בנו יותם משמש כעוצר במשך רוב שנותיו ומכהן בתפקיד לאחר מותו.
זכריה, שלום, מנחם ופקחיה מלכי ישראל (פרק ט"ו, פסוקים ח'–כ"ו): תקופת אי-יציבות עוברת על ממלכת ישראל. זכריה, בנו של ירבעם השני והאחרון בשושלת יהוא, מודח בהפיכה. לגורל דומה זכו כל המלכים שבו אחריו, פרט למנחם.
פקח מלך ישראל, אחז מלך יהודה ומלחמת פקח ואחז (פרק ט"ז): ארם-דמשק וישראל תוקפות את יהודה וצרות על ירושלים. אחז מלך יהודה מצליח לשחד את תגלת פלאסר, מלך אשור, כדי שיציל אותו.
הושע מלך ישראל וחורבן ממלכת ישראל (פרק י"ז): הושע ממונה למלכה החדש של ישראל מטעם אשור, ומורד בה כעבור כמה שנים. ממלכת ישראל נכבשת על ידי תגלת פלאסר מלך אשור, ומפסיקה להתקיים כמדינה ריבונית.